Municipiul Bacău și comunele din zona metropolitană vor beneficia peste aproape un an de 48 de autobuze electrice și de stațiile de încărcare aferente.
Primăria Bacău a semnat astăzi acordul cadru pentru 48 autobuze electrice, 48 stații de reîncărcare lentă și 16 stații de reîncărcare rapidă cu o valoare de 145,1 milioane de lei, a anunțat primarul Lucian Daniel Stanciu Viziteu. Tot astăzi, a fost semnat contractul pentru prima livrare, ce vizează 24 de autobuze electrice de 12 m, 24 de stații de încărcare lente și 8 stații de încărcare rapide.
"Sunt autobuze full electrice, deci nu sunt poluante și vor fi fabricate în unitatea de producție BYD din Komárom, Ungaria, prima fabrică destinată exclusiv pieței europene. Autobuzele electrice BYD sunt performante prin autonomia lor ridicată și prin capacitățile de încărcare, traduse prin costuri reduse cu infrastructura și cu încărcarea, garanția extinsă a bateriilor și a sistemelor, precum și performanțele de regenerare / frânare", a mai precizat primarul Viziteu.
Autonomia autobuzelor va fi de 234 de kilometri ( în cazul în care se utilizează și cu aerul condiționat pornit). Vor avea 88 de locuri, dintre care 35 pe scaune. Livrarea autobuzelor se va face în termen de 11 luni.
Chinezii de la BYD au ajuns cei mai mari producători de mașini electrice din lume, devansând Tesla. Autobuzele lor au ajuns și în alte orașe din România, precum Constanța sau Buzău.
"Autobuzele sunt pentru zona metropolitană, prin care am câștigat această finanțare și vor fi puse la dispoziția viitorului operator de transport public", a precizat primarul Viziteu.
În acest moment, municipiul Bacău nu are operator de transport public desemnat printr-o licitație organizată legal.